LV Eiropas Savienības Oficiālais Vēstnesis C 81/1

KOMISIJAS ATZINUMS

(2017. gada 14. marts)

par plānu mainīt to radioaktīvo atkritumu apglabāšanu, kas rodas Apvienotajā Karalistē esošajā Springfields Fuels Ltd objektā, saskaņā ar Euratom līguma 37. pantu

(Autentisks ir tikai teksts angļu valodā)

(2017/C 81/01)

Turpmāk sniegtais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un saistības, kas izriet no tā un no sekundāriem tiesību aktiem (1).

Saskaņā ar Euratom līguma 37. pantu Eiropas Komisija 2016. gada 6. septembrī no Apvienotās Karalistes valdības saņēma vispārīgos datus par plānu mainīt to radioaktīvo atkritumu apglabāšanu (2), kas rodas Springfields Fuels Ltd objektā.

Pamatojoties uz šiem datiem un apspriedusies ar ekspertu grupu, Komisija ir sagatavojusi šādu atzinumu.

1. Attālums no Springfields Fuels Ltd objekta līdz tuvākajai robežai ar kādu citu dalībvalsti, šajā gadījumā Īriju, ir 210 km.

2. Ar plānotajām izmaiņām tiks ieviests regulatīvs ierobežojums kriptona-85 izplūdēm gaisā, visus pārējos izplūžu regulatīvos ierobežojumus saglabājot nemainīgus.

3. Normālas ekspluatācijas gaitā plānotajām izmaiņām nevajadzētu radīt būtisku risku citas dalībvalsts iedzīvotāju veselībai, ņemot vērā Drošības pamatstandartu direktīvā (3), kā arī jaunajā Drošības pamatstandartu direktīvā (4) noteiktos dozas limitus.

4. Ja notiktu neparedzēta radioaktīvo efluentu noplūde pēc tāda veida un apmēra avārijas, kāda aplūkota vispārīgajos datos, radioaktīvā starojuma dozas, ko saņemtu citas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti jaunajā Drošības pamatstandartu direktīvā.

Kopumā Komisija uzskata, ka, īstenojot plānu mainīt to radioaktīvo atkritumu apglabāšanu, kas rodas Apvienotajā Karalistē esošajā Springfields Fuels Ltd objektā, ne normālas ekspluatācijas gaitā, ne pēc tāda veida un mēroga avārijas, kāda aplūkotas vispārīgajos datos, nevienā citā dalībvalstī nerastos ūdens, zemes vai gaisa telpas radioaktīvais piesārņojums, kurš varētu būtiski ietekmēt iedzīvotāju veselību, ņemot vērā noteikumus, kas paredzēti Drošības pamatstandartu direktīvā, kā arī jaunajā Drošības pamatstandartu direktīvā.

Briselē, 2017. gada 14. martā Komisijas vārdā – Komisijas loceklis Miguel ARIAS CAÑETE

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu un Direktīvā 2001/42/EK par noteiktu plānu un programmu ietekmes uz vidi novērtējumu, kā arī uz Direktīvu 92/43/EEK par dabisko dzīvotņu, savvaļas faunas un floras aizsardzību un Direktīvu 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas 2010. gada 11. oktobra Ieteikuma 2010/635/Euratom par Euratom līguma 37. panta piemērošanu 1. punkta izpratnē (OV L 279, 23.10.2010., 36. lpp.).

(3) Padomes 1996. gada 13. maija Direktīva 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām (OV L 159, 29.6.1996., 1. lpp.).

(4) Padomes 2013. gada 5. decembra Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom un kura stājas spēkā 2018. gada 6. februārī (OV L 13, 17.1.2014., 1. lpp.).